b"\n_START_ARTICLE_\nCatedral de Baeza\n_START_SECTION_\nHist\xc3\xb2ria\n_START_PARAGRAPH_\nS'erigeix, segons tradici\xc3\xb3 hist\xc3\xb2rica, al solar de l'antiga mesquita o aljama de la ciutat, consagrada l'any 1147 per al culte cristi\xc3\xa0 per manament del rei Alfons VII sota l'advocaci\xc3\xb3 de sant Isidor. De nou mesquita poc temps despr\xc3\xa9s, no va ser fins que el rei Ferran III va reconquistar definitivament la ciutat el 1227, quan l'edifici va ser definitivament consagrat com a temple cristi\xc3\xa0 amb el t\xc3\xadtol de la \xc2\xabNativitat de Nostra Senyora\xc2\xbb.\n_START_SECTION_\nPrimeres obres\n_START_PARAGRAPH_\nL'element constructiu m\xc3\xa9s antic de l'edifici \xc3\xa9s el cos inferior de la torre - Minaret; de forma c\xc3\xbabica i massissa t\xc3\xa9 uns petits fusts de pedra calc\xc3\xa0ria a les seves tres arestes visibles. De la mateixa \xc3\xa8poca es conserven tamb\xc3\xa9 en la torre tres arcs isl\xc3\xa0mics, cegats i ocults, al parament situat immediatament sota les cobertes de les naus. Aquests elements es poden datar al voltant del segle XI, per la seva similitud amb altres edificis contemporanis i per \xc3\xa9sser aquest un segle de pacificaci\xc3\xb3 a Andalusia, i per tant l'\xc3\xbanic per\xc3\xadode en qu\xc3\xa8 es van poder emprendre obres d'aquesta magnitud._NEWLINE_Cap a finals del segle XIV, sota el pontificat del bisbe Rodrigo Fern\xc3\xa1ndez de Narv\xc3\xa1ez, s'aixeca un nou cos sobre el descrit m\xc3\xa9s amunt, segons consta en inscripci\xc3\xb3 adossada a la cara nord de la torre. Al mateix per\xc3\xadode g\xc3\xb2tic deuen pert\xc3\xa0nyer les arcades del claustre i les seves capelles mud\xc3\xa8jars, que segons tradici\xc3\xb3 est\xc3\xa0 situat al lloc on es trobava el pati de la mesquita. _NEWLINE_L'any 1529 comen\xc3\xa7a l'edificaci\xc3\xb3 d'una nova catedral plateresca de tres naus i voltes de creueria, durant aquests anys, i sota la direcci\xc3\xb3 de Gin\xc3\xa9s Mart\xc3\xadn de Aranda, es reedifica la torre el 1545 i es construeix la capella de Sant Miquel el 1560. Va acabar desplomant-se l'any 1567.\n_START_SECTION_\nLa catedral renaixentista\n_START_PARAGRAPH_\nFinalment, gr\xc3\xa0cies al mecenatge del bisbe Francesc Delgado L\xc3\xb3pez es disposa la seva reconstrucci\xc3\xb3, quedant el disseny del nou temple sota la direcci\xc3\xb3 d'Andr\xc3\xa9s de Vandelvira, el m\xc3\xa9s prestigi\xc3\xb3s arquitecte renaixentista de la comarca. Aix\xc3\xad irromp en l'edifici el nou estil arquitect\xc3\xb2nic, que aix\xc3\xad i tot respecta els antics pilars i voltes g\xc3\xb2tiques de la cap\xc3\xa7alera que, tocant al mur axial, no s'havien desplomat. _NEWLINE_A la mort de Vandelvira el 1575 el succeeix a la direcci\xc3\xb3 de les obres Crist\xc3\xb3bal P\xc3\xa9rez, i des de 1584 el jesu\xc3\xafta Juan Bautista Villalpando, culminant-se finalment la construcci\xc3\xb3 del temple el 1593 sota la direcci\xc3\xb3 d'Alfonso Barba. _NEWLINE_L'any 1714 es va concloure la seva cust\xc3\xb2dia processional, una de les m\xc3\xa9s destacades d'Espanya i la principal pe\xc3\xa7a d'orfebreria del patrimoni catedralici. _NEWLINE_El cos renaixentista original de la torre es va ensorrar al segle XIX. Les seves restes van ser demolides i una cuculla de pissarra va venir a cobrir el volum inferior de construcci\xc3\xb3 isl\xc3\xa0mica. L'actual f\xc3\xa0brica neorenaixentista de la torre va ser edificada novament cap al 1960."